Приемане на Наредба за изменение и допълнение на Наредбата за условията и реда за съставяне на тригодишна бюджетна прогноза за местните дейности и за съставяне, приемане, изпълнение и отчитане на бюджета на Община Пловдив, приета с Решение № 407, взето с протокол № 20 от 13.11.2013 година, изм. с Решение № 505, взето с Протокол № 21 от 08.12.2016 г.

Вносител: инж. Иван Тотев – Кмет на община Пловдив

***Проект***

*Съгласно чл.26, ал.4 от Закона за нормативните актове, в законоустановения срок от 30 дни, община Пловдив, чрез настоящото публикуване за обществена консултация, предоставя възможност на заинтересованите лица да направят своите предложения и становища по проекта на Наредбата на e-mailадрес:* *v\_chavdarova@plovdiv.bg* *или в деловодството на община Пловдив, пл. „Стефан Стамболов” № 1.*

**МОТИВИ**

**I. Обосновка за конкретната необходимост от приемане на Наредба за изменение и допълнение на Наредбата за условията и реда за съставяне на тригодишна бюджетна прогноза за местните дейности и за съставяне, приемане, изпълнение и отчитане на бюджета на Община Пловдив, приета с Решение № 407, взето с протокол № 20 от 13.11.2013 година, изм. с Решение № 505, взето с Протокол № 21 от 08.12.2016 г.**

Законът за публичните финанси е изменен и допълнен в Държавен вестник бр. 91 от 14.11.2017 година и съответно се налага изменение и допълнение на Наредбата за условията и реда за съставяне на тригодишна бюджетна прогноза за местните дейности и за съставяне, приемане, изпълнение и отчитане на бюджета на Община Пловдив.

При изработването на проекта на Наредба за изменение и допълнение на Наредбата за условията и реда за съставяне на тригодишна бюджетна прогноза за местните дейности и за съставяне, приемане, изпълнение и отчитане на бюджета на Община Пловдив са спазени принципите на необходимост, обоснованост, предвидимост, откритост, съгласуваност, субсидиарност, пропорционалност и стабилност.

1. **Принцип на необходимост**: необходимост от съответствие на подзаконовия нормативен акт (наредбата) с изменения и допълнен Закон за публичните финанси;
2. **Принцип на обоснованост**: изменение и допълнение на Закона за публичните финанси;
3. **Принципите на предвидимост и откритост**: за отделните етапи на бюджетния процес – съставяне, приемане, изпълнение и приемане на отчета са поставени конкретни срокове, с което се постига бюджетна прозрачност и публичност, с публичното обсъждане на проекта на бюджета се осигуряват условия за увеличаване на достъпа до бюджетна информация;
4. **Принцип на съгласуваност**: след съставянето на проекта на бюджет и годишния отчет на бюджета, същите се обсъждат публично от местната общност;
5. **Принципите на субсидиарност, пропорционалност и стабилност:** съставянето, изпълнението и отчитането на общинския бюджет се извършва от бюджетните специалисти на общинската и районната администрации и бюджетните звена при отчитане на съответните натурални показатели и пълно съответствие с приходната част.

 **Цел на Наредбата**

 Да определи условията и реда за съставяне на бюджетната прогноза за местните дейности за следващите три години, както и съставяне, приемане, изпълнение и отчитане на общинския бюджет, при спазване на принципите, правилата и процедурите по Закона за публичните финанси.

 **Финансови средства, необходими за прилагането на Наредбата**

 За прилагане на измененията в Наредбата не е необходимо разходването на бюджетни средства.

 **Очаквани резултати**

 Пълно съответствие със Закона за публичните финанси при съставяне на бюджетната прогноза за местните дейности за следващите три години, както и при съставяне, приемане, изпълнение и отчитане на общинския бюджет.

 **Анализ за съответствие с правото на Европейския съюз**

 Предлаганото изменение на Наредбата **за** изменение и допълнение на Наредбата за условията и реда за съставяне на тригодишна бюджетна прогноза за местните дейности и за съставяне, приемане, изпълнение и отчитане на бюджета на Община Пловдив е в съответствие с нормативните актове от по-висока степен, както и с тези на европейското законодателство.

В изпълнение на изискванията на Закона за нормативните актове е извършена предварителна оценка на въздействието на проекта на подзаконовия нормативен акт.

 Проектът на подзаконовия нормативния акт - **Наредба за изменение и допълнение на Наредбата за условията и реда за съставяне на тригодишна бюджетна прогноза за местните дейности и за съставяне, приемане, изпълнение и отчитане на бюджета на Община Пловдив, приета с Решение № 407, взето с протокол № 20 от 13.11.2013 година, изм. с Решение № 505, взето с Протокол № 21 от 08.12.2016 г.** е публикуван на официалната страница на Община Пловдив на 28.11.2018 г.

 В рамките на законовия 30 дневен срок за обществени консултации ще бъдат взети предвид предложенията и становищата по проекта на **Наредба за изменение и допълнение на Наредбата за условията и реда за съставяне на тригодишна бюджетна прогноза за местните дейности и за съставяне, приемане, изпълнение и отчитане на бюджета на Община Пловдив, приета с Решение № 407, взето с протокол № 20 от 13.11.2013 година, изм. с Решение № 505, взето с Протокол № 21 от 08.12.2016 г.**, като същите ще бъдат публикувани на интернет страницата на община Пловдив в предвидения от закона срок. Публикуваната справка ще отразява постъпилите предложения заедно с обосновка за неприетите предложения, като същите ще бъдат оповестени от вносителя преди приемането на акта на Общински съвет – Пловдив.

**Правни основания:** чл. 21, ал. 2 от ЗМСМА, чл. 82, ал. 1 от Закона за публичните финанси и във връзка с чл. 8, чл. 11, ал. 3 и чл. 15, ал. 1 от ЗНА при спазване изискванията на чл. 19, 20, чл. 26 и чл. 28 от ЗНА и чл. 75, 76, 77 и 79 от АПК, предлагам на Общински съвет - Пловдив да вземе следното

**ПРОЕКТ НА РЕШЕНИЕ:**

I. Приема Наредба за изменение и допълнение на Наредбата за условията и реда за съставяне на тригодишна бюджетна прогноза за местните дейности и за съставяне, приемане, изпълнение и отчитане на бюджета на Община Пловдив, приета с Решение № 407, взето с протокол № 20 от 13.11.2013 година, изм. с Решение № 505, взето с Протокол № 21 от 08.12.2016 г., както следва:

§1. В чл. 4 ал. 5 се изменя така:

„Разпоредителите с бюджет от втора и по-ниска степен по бюджета на община Пловдив се определят от Общински съвет – Пловдив по предложение на кмета на общината.”

§2. В чл. 8 ал. 1 отпада и досегашните ал. 2 и ал.3 стават съответно ал.1 и ал.2.

§3. В чл. 20 се правят следните изменения и допълнения:

ал. 1 се изменя така:

„Размерът по видове на основните бюджетни взаимоотношения между бюджета на община Пловдив и централния бюджет се приема със закона за държавния бюджет за съответната година”

ал. 2 се изменя така:

„Размерът на бюджетните взаимоотношения по ал. 1 може да се променя по реда на раздел II на глава осма от Закона за публичните финанси от съответния орган, когато това произтича от закон, от преструктуриране на делегираните от държавата дейности или при промени в натурални и/или стойностни показатели за финансиране на съответната дейност по бюджетите на общините.”

§4. В Чл.21 се правят следните изменения и допълнения:

ал.1 т.1. б) се изменя така:

„местни дейности – обща изравнителна субсидия и за зимно поддържане и снегопочистване на общински пътища;

ал.1 т.1. г) се изменя така:

„други целеви разходи, включително за местни дейности”

§5. В Чл.22 ал.1 се изменя така:

„Държавата финансира делегираните на общините държавни дейности с обща субсидия за тези дейности за сметка на централния бюджет, както и за сметка на бюджетите на първостепенните разпоредители с бюджет по държавния бюджет, които провеждат съответните области на политики.”

§6. В Чл.28 ал.1 т.1 се изменя така:

„одобрената от Министерския съвет средносрочна бюджетна прогноза, включително размера на основните бюджетни взаимоотношения на бюджета на общината с централния бюджет, както и одобрената бюджетна прогноза по чл. 27, ал. 2 от Наредбата”

§7. В Чл.29 ал.3 се изменя така:

„В местен ежедневник и на интернет страницата на община Пловдив се публикува обява, съдържаща датата, мястото и дневния ред за публичното обсъждане на проекта на общинския бюджет.”

§8. В Чл.30 ал.2 се изменя така:

„За постъпилите становища и предложения направени по време на публичното обсъждане на проекта за общинския бюджет, се съставя протокол, който се внася в общинския съвет заедно с окончателния проект на бюджета.”

§9. В Чл.41 ал.5 изменя така:

„С настоящата Наредба (Приложение №1) са определени условията и редът за извършване на промени, наблюдение, оценка и контрол на показателите по чл.94, ал.3, т.1 и 2 и ал.6 от Закона за публичните финанси”

§10. В Чл.44 се правят следните изменения и допълнения:

ал.2 се изменя така:

„Постъпления от продажба на общински нефинансови активи се разходват само за финансиране на изграждането, за основен и текущ ремонт на социална и техническа инфраструктура, както и за погасяване на ползвани заеми за финансиране на проекти на социалната и техническата инфраструктура и за погасяване на временни безлихвени заеми, отпуснати по реда на чл. 130ж, ал. 1 от Закона за публичните финанси”

Досегашната ал.3 отпада.

§11. В Чл.45 се правят следните изменения и допълнения:

Досегашният чл.45 става ал.1

Създава се нова ал. 2 със следния текст:

„Не се допуска поемането на ангажименти за разходи от кмета на общината, ако общината не е привела показателите си за поети ангажименти и задължения за разходи в съответствие с ограниченията по чл. 94, ал. 3, т. 1 и 2. от Закона за публичните финанси.”

Създава се нова ал. 3 със следния текст:

„Не се допуска натрупването на нови задължения за капиталови разходи и/или поемането на ангажименти за капиталови разходи за сметка на приходи, ако планираните по бюджета на общината приходи не се изпълняват.”

Създава се нова ал. 4 със следния текст:

„Не се допуска увеличение на наличните по бюджета на общината към края на годината просрочени задължения спрямо отчетените към края на предходната година, ако наличните към края на предходната година просрочени задължения надвишават 5 на сто от отчетените разходи.”

§12. В чл.46 се правят следните изменения и допълнения:

Ал.1 се изменя така:

„Постъпилите по бюджета на общината средства от трансфери, които не са усвоени към края на текущата бюджетна година, може да се разходват за същата цел през следващата бюджетна година, като при остатък той се възстановява в държавния бюджет в срок един месец от приключването на разплащанията, но не по-късно от 20 декември.”

Ал.2 се изменя така:

„Постъпилите по бюджета на общината средства от трансфери по чл. 52, ал. 1, т. 1, букви "а" – "в"от Закона за публичните финанси не се възстановяват и може да се разходват за същите цели и през следващите бюджетни години.”

§13. Досегашният чл. 47 отпада.

§14. В чл.57 се правят следните изменения и допълнения:

Ал.2 се изменя така:

„Разчетите за сметките за средствата от Европейския съюз на община Пловдив се изготвят заедно с изготвянето на общинския бюджет за съответната година. Актуализирането на разчетите се извършва от ръководителите на съответните проекти при изготвяне на месечните отчети, а когато актуализацията е свързана с промяна в заложеното съфинансиране, след Решение на Общински съвет. Общинският съвет утвърждава актуализираното разпределение на разчетите за сметките за средствата от Европейския съюз на община Пловдив на тримесечие.”

Ал.5 отпада.

В ал. 6 думата „инвестиционни” отпада

§15.Досегашният чл. 59 отпада.

**Преходни и заключителни разпоредби**

**§ 1.** Наредбата за изменение и допълнение на Наредбата за условията и реда за съставяне на тригодишна бюджетна прогноза за местните дейности и за съставяне, приемане, изпълнение и отчитане на бюджета на Община Пловдив, приета с Решение № 407, взето с протокол № 20 от 13.11.2013 година, изм. с Решение № 505, взето с Протокол № 21 от 08.12.2016 г. се приема от Общинския съвет на основание чл. 81, ал. 1 от Закона за публичните финанси.

**§ 2.**Наредбата за изменение и допълнение на Наредбата за условията и реда за съставяне на тригодишна бюджетна прогноза за местните дейности и за съставяне, приемане, изпълнение и отчитане на бюджета на Община Пловдив, приета с Решение № 407, взето с протокол № 20 от 13.11.2013 година, изм. с Решение № 505, взето с Протокол № 21 от 08.12.2016 г., приета с Решение № ……, взето с протокол № ……. от ……………. г. на Общински съвет – Пловдив, влиза в сила с влизането в сила на нормативния акт за приемането му.

**§ 3**. Изпълнението на Наредбата се възлага на кмета на община Пловдив.

 **II.** Отменя се Приложение 1 към Наредбата за условията и реда за съставяне на тригодишна бюджетна прогноза за местните дейности и за съставяне, приемане, изпълнение и отчитане на бюджета на Община Пловдив, приета с Решение № 407, взето с протокол № 20 от 13.11.2013 година, изм. с Решение № 505, взето с Протокол № 21 от 08.12.2016 г. и одобрява ново Приложение 1 със следния текст.

**Правила за условията и реда за извършване на промени, наблюдение,**

**оценка и контрол на показателите по чл.94, ал.3, т.1 и 2 от Закона за публичните финанси**

1. Община Пловдив изготвя консолидирана справка за поетите ангажименти по общинския бюджет и сметките за средствата от Европейския съюз и консолидирана справка за новите задължения за разходи по общинския бюджет и сметките за средствата от Европейския съюз за съответното тримесечие.
2. Общински съвет – Пловдив одобрява с тригодишната бюджетна прогноза на община Пловдив и прогноза на показателите за поети ангажименти и за задължения за разходи за периода, а именно: за налични към края на годината задължения за разходи и за налични към края на годината поети ангажименти за разходи за прогнозирания период.
3. Второстепенните разпоредители изготвят и представят в община Пловдив, заедно с финансовите си отчети за съответното тримесечие, следните справки: Справка за поетите ангажименти по общинския бюджети сметките за средствата от Европейския съюз и Справка за новите задължения за разходи по общинския бюджет и сметките за средствата от Европейския съюз.
4. Дирекция «Финансова политика» и дирекция «Счетоводство» следят на тримесечие за изпълнение на показателите, които са определени с Решение на Общински съвет – Пловдив, а именно: максимален размер на новите задължения за разходи, които могат да бъдат натрупани през годината по бюджета на общината и максимален размер на ангажиментите за разходи, които могат да бъдат поети през годината.
5. Приетите с Решението за приемане на бюджета на общината показатели, могат да бъдат променени само и единствено с Решение на Общински съвет при спазване на следните ограничения: наличните към края на годината задължения за разходи да не надвишават 15 на сто от средногодишния размер на отчетените разходи за последните четири години, като ограничението не се прилага за задължения за разходи, финансирани за сметка на помощи и дарения и наличните към края на годината поети ангажименти за разходи да не надвишават 50 на сто от средногодишния размер на отчетените разходи за последните четири години, като ограничението не се прилага за ангажименти за разходи, финансирани за сметка на помощи и дарения.
6. Ограниченията по т.5 се проследяват със следните формули:

6.1.

Налични към края на годината

задължения за разходи по бюджета на общинатах 100 < 15%

Средногодишен размер на отчетените

разходи по бюджета на общината

за последните четири години

 **Задължения за разходи** са наличните към края на съответния отчетен период парични задължения за разходи с изключение на задълженията за разходи за персонал, пенсии, лихви по дълга (включително по гарантирания от държавата и от общините дълг), за данъци и други публични държавни и общински вземания. Не са задължения за разходи провизиите за задължения съгласно счетоводното законодателство, приложимо за бюджетните организации, задълженията, които представляват дълг, както и поетите ангажименти за разходи. Показателят се изчислява въз основа на данните за крайните салда на съответните синтетични счетоводни сметки от раздел 4 на Сметкоплана на бюджетните организации (СБО), представляващи приходно-разходни позиции (без сметките, които са предвидени в СБО за отчитане на задължения за конкретен вид разходи, които не попадат в обхвата на показателя задължения за разходи, както и без сметките за задължения, които представляват приходни позиции като сметка 4071).

 **Средногодишен размер на отчетените разходи** за последните четири години се определя като средно аритметично на отчетените разходи по бюджета на общината за последните четири години (Раздел IIи Раздел III, буква Б от ЕБК).

 Показателят „разходи” по бюджета на общината включва общата сума на разходите, отчетени за държавни, местни дейности и дофинансиране по бюджета на общината. Това са сумите, отчетени по следните разходни параграфи и подпараграфи от ЕБК: разходи за заплати, възнаграждения и осигурителни вноски на персонал (по §§01-00; §§02-00; §§05-00; §§08-00), разходи за текуща издръжка (§§10-00; §§46-00), разходи за лихви по (§§21-00; §§22-00; §§25-00; §§26-00; §§27-00; §§28-00; §§29-00), социални разходи и стипендии (§§40-00; §§42-00), субсидии и трансфери (§§43-00; §§45-00; §§49-00), капиталови разходи (по §§51-00; §§52-00; §§53-00; §§54-00) и капиталови трансфери (§§55-00).

6.2.

Налични към края на годината поети

ангжименти за разходи по бюджета на общинатах 100 <50%

Средногодишен размер на отчетените

разходи по бюджета на общината

за последните четири години

 **Налични към края на годината поети ангажименти за разходи** са всички ангажименти за разходи, независимо кога са били поети, които са останали неизпълнени/нериализирани към края на годината и подлежат на изпълнение/реализиране изцяло или частично в следващите бюджетни години. Показателят „налични към края на годината поети ангажименти за разходи” включва крайното салдо по сметка 9200 „Поети ангажименти за разходи-наличности” от СБО (от отчетна група „Бюджет”).